Verdagte vas ná Bronkhorstspruit-plaasaanvalWaldi en Cynthia van Zyl (Foto: Verskaf) ŉ Verdagte is vasgetrek in verband met die aanval op Waldi en Cynthia van Zyl op hul plaas digby Bronkhorstspruit in Gauteng. Ses mans het die egpaar Sondag vermoedelik tussen 17:00 en 18:00 op hul plaas, Spitskop, oorval en gemartel. Volgens konst. Munyadziwa Ramovha, woordvoerder van die Bronkhorstspruit-polisiestasie, is die verdagte in die besit van een van die Van Zyls se selfone gevind. “Hy is nog nie deur die slagoffers geïdentifiseer nie.” Hy sal na verwagting volgende Vrydag in die hof verskyn. Vasti Mills, koördineerder van die Bronkhorstspruit-veiligheidinligtingsnetwerk (BVIN), is in verbinding met die Van Zyl-egpaar se familie en sê die 64-jarige Waldi is tans in ŉ stabiele toestand. Cynthia (53) is Woensdag ontslaan en vorder goed onder omstandighede. “Ons wag nog op terugvoer van die neurochirurg [wat Waldi ondersoek het]. As hy stabiel bly, sal hy ŉ prosedure ondergaan om die beskadigde weefsel op sy arm te verwyder sowel as ŉ operasie aan die wond aan sy been.” Waldi sal waarskynlik ook gesigrekonstruksie moet ondergaan om sy oogkasse en kakebeen te herstel. Hy het onder meer gesig- en skedelfrakture en wonde aan sy been opgedoen en moes die aand van die aanval ŉ noodoperasie ondergaan. Cynthia het ŉ kopwond opgedoen en het kneusplekke oor haar hele lyf en snye aan haar bene. Waldi was die aand in sy werkswinkel op die plaas besig toe hy skielik deur die ses mans oorrompel is. Ten minste een van hulle was met ŉ vuurwapen gewapen. Hy het om hulp geroep en Cynthia het ondersoek gaan instel en op die aanvallers afgekom terwyl hulle besig was om haar man aan te rand. Sy is daarna ook aangeval. Die egpaar is glo met houtplanke en pype geslaan. Een van Waldi se bene is glo met ŉ hoekslyper gesny en Cynthia is met ŉ skroefbek aangerand. Die aanvallers het ŉ groot bedrag geld geëis. Die aanvallers is met twee vuurwapens, juwele, selfone en ŉ klein bedraggie geld en ander huisware vort. Hulle het hul buit op Waldi se wit Toyota Hilux-bakkie gelaai en in die rigting van die R104 gevlug. Van daar is hulle moontlik in die rigting van Bronkhorstspruit of Witbank. Die Van Zyls se seun het kort ná die aanval by die huis aangekom. Cynthia het intussen haarself losgewikkel en hom geroep, waarna die nooddienste en die polisie ontbied is.